《筑普济堂成述怀七首 其三》
清代·过鸣冈

感伤复感伤，糟糠不下堂。断机犹可续，破镜无圆光。

孤儿在襁褓，枕块支空床。凉月窥我牖，饥鼠穿我梁。

呱呱待成立，十指安得将。吁嗟兮少寡，血泪沾衣裳。

作者简介：过鸣冈(1716-1780)，字石天,又字镇岳,号正谔。清无锡人。家故有赀,喜宾客。初游京师,以文谒当权,被人讽笑，乃怒掉头还山，终身不复谒显者。有《洗心草》。